যুগান্তরের সাংবাদিক ফরিদের ওপর হামলায় মামলা
যুগান্তর পত্রিকার ক্রাইম রিপোর্টার ইকবাল হাসান ফরিদের ওপর ঝাঁজালো কেমিক্যাল নিক্ষেপের ঘটনায় মামলা হয়েছে। মামলায় অজ্ঞাতনামা দুই থেকে তিনজনকে আসামি করা হয়েছে। রোববার ফরিদ বাদী হয়ে সাভার মডেল থানায় মামলাটি করেন। তবে ঘটনার দুই দিনেও হামলাকারীদের চিহ্নিত করতে পারেনি পুলিশ। 







মামলার তদন্ত কর্মকর্তা সাভার মডেল থানার উপপরিদর্শক (এসআই) রাজীব শিকদার যুগান্তরকে বলেন, মামলার কপি এখনো পাইনি। কপি পাওয়ার পর করণীয় নির্ধারণ করা হবে। ঘটনাস্থল পরিদর্শনসহ আসামি গ্রেফতারে সর্বাÍক চেষ্টা করা হবে। এদিকে রোববার সাভারের এনাম মেডিকেল কলেজ হাসপাতাল থেকে ছাড়পত্র নিয়ে সাংবাদিক ফরিদ বাসায় ফিরেছেন। ভুক্তভোগী ফরিদ জানান, হাসপাতাল থেকে ছাড়পত্র নিয়ে বাসায় ফিরলেও শরীরে জ্বালাপোড়া অনুভব করছেন। শরীরে এখনো জটিলতা রয়েছে। চিকিৎসকরা জানিয়েছেন, সম্পূর্ণ সুস্থ হতে আরও কিছুদিন সময় লাগবে। এনাম মেডিকেলের চিকিৎসকরা জানান, ফরিদের শরীরে মরিচের গুঁড়াসদৃশ রাসায়নিক পদার্থ (কেমিক্যাল) নিক্ষেপ করা হয়েছে।




ঢাকা জেলার অতিরিক্ত পুলিশ সুপার (ক্রাইম অ্যান্ড অপস্ ও ট্রাফিক, উত্তর বিভাগ) আব্দুল্লাহিল কাফী যুগান্তরকে বলেন, ঘটনার পর পুলিশ তাৎক্ষণিক সাংবাদিক ফরিদের খোঁজখবর নিয়েছে। থানা পুলিশ ও গোয়েন্দা বিভাগের একাধিক টিম কাজ শুরু করেছে। হামলাকারীদের গ্রেফতারে সর্বোচ্চ চেষ্টা করা হচ্ছে।
অফিস শেষে বাসায় ফেরার পথে শুক্রবার রাত পৌনে ১২টার দিকে সাভারের কলমা এলাকায় ফরিদের ওপর দুর্বৃত্তরা ঝাঁজালো কেমিক্যাল নিক্ষেপ করে। এতে যন্ত্রণায় কাতরাতে থাকা ফরিদকে তাৎক্ষণিক প্রথমে সাভার উপজেলা স্বাস্থ্য কমপ্লেক্স এবং পরে এনাম মেডিকেল কলেজ হাসপাতালে ভর্তি করা হয়। 
সাভার মডেল থানায় করা মামলার এজাহারে উল্লেখ করা হয়েছে, সাভারের দক্ষিণ কলমার বাসা সংলগ্ন রাস্তায় শুক্রবার রাত পৌনে ১২টার দিকে পৌঁছালে মাস্ক পরিহিত অজ্ঞাতনামা ২-৩ জন ফরিদকে পথরোধ করে। নিজেদের তারা স্থানীয় দুই জনপ্রতিনিধির লোক দাবি করে তাকে আগামী এক মাসের মধ্যে সপরিবারে সাভার ছেড়ে চলে যাওয়ার হুমকি দেয়। তা না হলে সপরিবারে হত্যা করা হবে বলেও হুমকি দেওয়া হয়। একপর্যায়ে হঠাৎ ফরিদের পেছন দিক থেকে একজন তার মাথা, মুখমণ্ডলসহ শরীরের বিভিন্ন স্থানে পাউডারজাতীয় কিছু দ্রব্য ছুড়ে মারে। এ সময় তাকে ধাক্কা দিয়ে মাটিতে ফেলে দেওয়া হয়। অকথ্য ভাষায় গালাগাল করতে করতে তারা ঘটনাস্থল ত্যাগ করে। শরীরে প্রচণ্ড জ্বালাপোড়া শুরু হলে তিনি চিৎকার করতে থাকেন। চিৎকার শুনে তার স্ত্রী তাকে উদ্ধার করে হাসপাতালে নেন। 
এজাহারে আরও বলা হয়, বিবাদীরা যে দুই জনপ্রতিনিধির নাম বলেছে, তাদের সঙ্গে ফরিদের কোনো বিবাদ বা দ্বন্দ্ব নেই। ঘটনাকে ভিন্ন খাতে নিতে জনপ্রতিনিধিদের নাম ব্যবহার করা হতে পারে বলে ফরিদের ধারণা।

যুগান্তর পত্রিকার ক্রাইম রিপোর্টার ইকবাল হাসান ফরিদের ওপর ঝাঁজালো কেমিক্যাল নিক্ষেপের ঘটনায় মামলা হয়েছে। মামলায় অজ্ঞাতনামা দুই থেকে তিনজনকে আসামি করা হয়েছে। রোববার ফরিদ বাদী হয়ে সাভার মডেল থানায় মামলাটি করেন। তবে ঘটনার দুই দিনেও হামলাকারীদের চিহ্নিত করতে পারেনি পুলিশ।